


	Европейски парламент
2019 – 2024
	[image: EP logo RGB_Mute]



ПРИЕТИ ТЕКСТОВЕ

[bookmark: TANumber][bookmark: _GoBack]P9_TA(2024)0232
[bookmark: title]Освобождаване от отговорност във връзка с изпълнението на бюджета за 2022 г.: Общ бюджет на ЕС – Европейски икономически и социален комитет
[bookmark: DocNumber]
[bookmark: Commission]Комисия по бюджетен контрол
[bookmark: PE]PE753.483
[bookmark: Sujet][bookmark: References]1. Решение на Европейския парламент от 11 април 2024 г. относно освобождаването от отговорност във връзка с изпълнението на общия бюджет на Европейския съюз за финансовата 2022 година, раздел VI ‒ Европейски икономически и социален комитет (2023/2135(DEC))
[bookmark: TextBodyBegin]Европейският парламент,
–	като взе предвид общия бюджет на Европейския съюз за финансовата 2022 година[footnoteRef:1], [1:  	ОВ L 45, 24.2.2022 г.] 

–	като взе предвид консолидираните годишни отчети на Европейския съюз за финансовата 2022 година (COM(2023)0391 – C9‑0254/2023)[footnoteRef:2], [2:  	ОВ C, C/2023/2, 12.10.2023 г.] 

–	като взе предвид годишния отчет за дейността на Европейския икономически и социален комитет за 2022 г. и годишния му доклад пред органа по освобождаване от отговорност относно вътрешните одити, осъществени през 2022 г.,
–	като взе предвид годишния доклад на Сметната палата относно изпълнението на бюджета за финансовата 2022 година, придружен от отговорите на институциите[footnoteRef:3], [3:  	ОВ C, C/2023/103, 4.10.2023 г.] 

–	като взе предвид декларацията за достоверност[footnoteRef:4] относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2022 година в съответствие с член 287 от Договора за функционирането на Европейския съюз, [4:  	ОВ C, C/2023/112, 12.10.2023 г.] 

–	като взе предвид член 314, параграф 10 и членове 317, 318 и 319 от Договора за функционирането на Европейския съюз,
–	като взе предвид Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012[footnoteRef:5], и по-специално членове 59, 118, 260, 261 и 262 от него, [5:  	ОВ L 193, 30.7.2018 г., стр. 1.] 

–	като взе предвид член 100 и приложение V към своя Правилник за дейността,
–	като взе предвид доклада на комисията по бюджетен контрол (A9-0072/2024),
1.	освобождава от отговорност генералния секретар на Европейския икономически и социален комитет във връзка с изпълнението на бюджета на Европейския икономически и социален комитет за финансовата 2022 година;
2.	представя своите забележки в резолюцията по-долу;
3.	възлага на своя председател да предаде настоящото решение, както и резолюцията, която е неразделна част от него, на генералния секретар на Европейския икономически и социален комитет, Съвета, Комисията и Сметната палата и да осигури публикуването им в Официален вестник на Европейския съюз (серия L). 

[bookmark: _Toc161816986]2. Резолюция на Европейския парламент от 11 април 2024 г., съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2022 година, раздел VI – Европейски икономически и социален комитет (2023/2135(DEC))
Европейският парламент,
–	като взе предвид своето решение за освобождаване от отговорност във връзка с изпълнението на общия бюджет на Европейския съюз за финансовата 2022 година, раздел VI ‒ Европейски икономически и социален комитет,
–	като взе предвид член 100 и приложение V към своя Правилник за дейността,
–	като взе предвид доклада на комисията по бюджетен контрол (A9-0072/2024),
А.	като има предвид, че в контекста на процедурата по освобождаване от отговорност органът по освобождаване от отговорност желае да подчертае особеното значение на по-нататъшното укрепване на демократичната легитимност на институциите на Съюза чрез повишаване на прозрачността и отчетността и прилагане на концепцията за бюджетиране, основано на изпълнението, и добро управление на човешките ресурси;
Б.	като има предвид, че Европейският икономически и социален комитет („Комитетът“) е консултативен орган на Съюза, който осигурява форум за консултации, диалог и консенсус между представителите на различните икономически, социални и граждански компоненти на организираното гражданско общество от държавите членки;
В.	като има предвид, че Комитетът допринася за процеса на вземане на решения в Съюза и че осигурявайки връзка между политиките на Съюза и икономическите, социалните и гражданските обстоятелства, изпълнява своите мисии за по-добро законотворчество, демокрация на участието „от долу нагоре“ и насърчаване на ценностите на Съюза;
Г.	като има предвид, че докато в някои случаи е задължително Комисията или Съветът да се консултират с Комитета, Комитетът може да приема и становища по собствена инициатива, и че с него може да се провеждат консултации по широк кръг от теми, както се посочва в Договорите, което позволява Парламентът да се консултира с него;
Д.	като има предвид, че комисията по финансови и бюджетни въпроси (CAF) на Комитета е надзорният орган на Комитета за всички бюджетни процедури и по-специално за изготвянето на бюджетните прогнози, изпълнението на бюджета, годишния отчет за дейността, освобождаването от отговорност и последващите действия във връзка с годишния доклад на Европейската сметна палата („Палатата“);
1.	отбелязва, че бюджетът на Комитета попада в обхвата на функция 7 от МФР „Европейска публична администрация“, която през 2022 г. възлиза на общо 11,6 милиарда евро, т.е. 5,9% от бюджетните разходи на Съюза; отбелязва, че през 2022 г. бюджетът на Комитета представлява 1,31% от функция 7 от МФР;
2.	отбелязва, че в своя годишен доклад за финансовата 2022 година Палатата е проверила извадка от 60 операции в обхвата на функция „Администрация“, което е същият брой като този на проверените през 2021 г. операции; отбелязва освен това, че Палатата посочва, че административните разходи включват разходи за човешки ресурси, в т.ч. пенсии, които през 2022 г. представляват около 70% от общия размер на административните разходи, и разходи за сгради, оборудване, енергия и информационни и комуникационни технологии, и че дългогодишната ѝ работа показва, че разходите в тази област като цяло се характеризират с ниско ниво на риск;
3.	отбелязва, че като част от одита си за 2022 г. Палатата е разгледала системите за наблюдение и контрол на Комитета, по-специално прилагането на стандартите за вътрешен контрол, управлението на риска и функционирането на ключови контроли, определени във Финансовия регламент, включително предварителни и последващи проверки по плащанията;
4.	отбелязва, че 14 (23%) от 60-те операции съдържат грешки, но че изчисленият от Палатата процент грешки въз основа на петте остойностени грешки е под прага на същественост;
5.	отбелязва със задоволство, че в годишния си доклад за финансовата 2022 година Палатата заявява, че не е установила никакви конкретни проблеми, засягащи Комитета; отбелязва освен това, че в своя последващ преглед Палатата е счела, че препоръката, отправена към Комитета в годишния доклад за финансовата 2019 година, по отношение на необходимостта Комитетът да разработи политика за чувствителните функции, съответстваща на неговите стандарти за вътрешен контрол, е изпълнена в някои отношения;
Бюджетно и финансово управление
6.	отбелязва, че през 2022 г. окончателният приет бюджет на Комитета възлиза на 152 451 643 EUR, което представлява общо увеличение с 5,1% спрямо 2021 г.; отбелязва, че бюджетният ред за възнаграждения и надбавки се е увеличил с 5% между 2021 г. и 2022 г. поради годишната индексация на заплатите; отбелязва, че бюджетният ред за оборудване на помещения е намалял с 77% между 2021 г. и 2022 г. и е достигнал обичайните си равнища след изпълнението на съществени ремонтни работи през 2021 г.; отбелязва, че останалото разпределение на бюджетните кредити по бюджетните редове в бюджета за 2022 г. остава сравнимо с разпределението от предходни години;
7.	отбелязва, че степента на изпълнение на бюджета през 2022 г. е 96,12%, след две години по-ниска степен на изпълнение на бюджета поради пандемията от COVID-19 и свързаните с нея ограничения за пътуване; отбелязва, че степента на изпълнение на плащанията следва същата тенденция и е достигнала 88,12% през 2022 г.;
8.	отбелязва, че пренесените към 2022 г. бюджетни кредити възлизат на 20 162 518 EUR, т.е. приблизително 13% от годишния бюджет за 2022 г., което е значително по-високо от средното равнище за предходните години; разбира, че този пренос се дължи на отлагането на строителни дейности през 2020 и 2021 г.;
9.	отбелязва, че средният срок на плащане през 2022 г. е 18 дни, което представлява рязко намаление от 2019 г., когато е бил 30,19 дни; оценява факта, че в същото време използването на електронно фактуриране се е увеличило от 58,54% през 2018 г. на 88,84% през 2022 г., което вероятно е допринесло за намаляването на сроковете на плащане през този период; приветства факта, че Комитетът е променил своите практики в резултат на препоръките от вътрешен одит относно сроковете на плащане, изпълнени през 2022 г., което е допринесло за намаляване на дела на забавените плащания до около 10% през 2022 г.;
10.	отбелязва, че през 2022 г. службите на Комитета са стартирали 15 процедури на договаряне на обществени поръчки на стойност под 60 000 EUR, главно за експертен опит, проучвания и логистична подкрепа; отбелязва, че процедурите за възлагане на обществени поръчки в областта на логистиката са стартирани от съвместните служби, които Комитетът споделя с Комитета на регионите („КР“);
11.	отбелязва, че през 2022 г. Комитетът е продължил да подобрява разходната ефективност на своите методи на работа, по-специално благодарение на хибридния модел на работа, пълната дематериализация на финансовите вериги и намаленото потребление на енергия; отбелязва освен това, че са постигнати бюджетни и административни икономии чрез междуинституционално сътрудничество, по-специално чрез съвместните служби с КР и възлагането на конкретни услуги на Комисията (срещу годишна такса) по въпроси, свързани с човешките ресурси, и използването на различни ИТ платформи за финансово управление и човешки ресурси, както и чрез участие в междуинституционални процедури за възлагане на обществени поръчки, провеждани от други институции;
12.	е наясно, че решенията, отнасящи се до надбавките на членовете на Комитета за участие в заседания и до размера на тези надбавки, се вземат от Съвета; изразява съжаление, че след постепенното премахване на ограниченията за пътуване, свързани с пандемията от COVID-19, Съветът реши да не отменя временното решение от 2021 г. за предоставяне на надбавка в размер на 145 EUR за дистанционно участие на членовете на заседания, което остава в сила до 25 май 2023 г., когато е прието ново решение на Съвета с единна ставка от 145 EUR на ден за дистанционно участие в заседания; счита, че дистанционното участие е важен инструмент за съвременните институции, като се има предвид, наред с другото, че то намалява разходите за заседанията и позволява по-широко участие, особено по време на кризисни ситуации, както стана ясно по време на пандемията от COVID-19; въпреки това счита, че макар и в намален размер, надбавката за дистанционно участие е трудно разбираема за обществеността, още повече като се вземе предвид разликата в надбавката, изплащана на членовете на Комитета и членовете на КР за дистанционно участие в заседанията; отбелязва няколкото нива на контрол, извършван с цел да се докаже, че даден член е участвал в заседание дистанционно преди изплащането на надбавката;
13.	отбелязва, че агресивната война на Русия срещу Украйна оказва натиск върху бюджета на Комитета, включително чрез растящата инфлация и корекции на заплатите и рязко увеличаващите се цени на енергията и цени на строителните дейности и материали; отбелязва по-специално, че разходите за енергия са се увеличили от 726 000 EUR на 3 125 000 EUR между 2021 г. и 2022 г., т.е. с 330%; отбелязва, че ad hoc дейностите в подкрепа на украинското гражданско общество са довели до преки и непреки разходи, като например разходи, свързани с писмен и устен превод към и от украински, посещения на представители на украински НПО и услуги за сигурност и обучения за командировки в Украйна;
14.	отбелязва, че бюджетът за командировки на персонала за 2022 г. се е увеличил с 25 000 EUR в сравнение с 2021 г., което беше финансирано чрез бюджетен трансфер, за да се покрият по-високите разходи поради увеличението на цените на полетите и хотелите през 2022 г., и възлиза на общо 398 974 EUR; отбелязва, че през 2022 г. председателят на Комитета е участвал в 26 командировки, за които разходите възлизат на общо 38 042 EUR, в сравнение с 12 командировки с общи разходи в размер на 15 327 EUR през 2021 г. след премахването на ограниченията за пътуване след края на пандемията от COVID-19;
Вътрешно управление, резултати от дейността и вътрешен контрол
15.	отбелязва, че Комитетът изпълнява своята мисия чрез становища по законодателни предложения, направени от Комисията (сезирания), становища по собствена инициатива, в които институциите на Съюза се призовават да предприемат действия, и проучвателни становища, които се използват от Комисията за планираните ѝ инициативи и че позициите на Комитета могат да бъдат посочвани в резолюции или включвани в доклади за оценка и информационни доклади; отбелязва, че през 2022 г. Комитетът е приел 202 становища и доклади, което съответства на средното годишно равнище, с изключение на 2019 г. и 2020 г., когато дейността на Комитета е била по-ниска; отбелязва, че Комитетът също така е засилил участието си в политическия и законодателния цикъл, като е участвал на 345 срещи на високо национално, съюзно и международно равнище, срещи на върха и конференции и е организирал 116 изслушвания и 29 конференции;
16.	оценява стартирането през 2022 г. на проекти по отношение на засиленото проследяване на последващите действия от становища с оглед увеличаване на обхвата и въздействието на избрани становища и подобряване на капацитета на Комитета да приоритизира работата си, както и по отношение на по-навременното предоставяне на становищата на Комитета; отбелязва, че в края на 2022 г. тези инициативи бяха допълнени от разглеждане на форма̀та на становищата, с цел насърчаване на по-ефикасното и ефективно използване на становищата на Комитета в процеса на вземане на законодателни решения;
17.	отбелязва, че през 2022 г. членове на Парламента са участвали в 68 заседания или събития, организирани от Комитета, което е същото равнище на участие като през 2021 г., докато членовете на Комитета почти са удвоили участието си в събития, организирани от Парламента през същия период; приветства акцента, поставен от Комитета през 2022 г. върху засилването на отношенията с Парламента и върху увеличаване на добавената стойност на Комитета, насърчавайки по този начин още по-тесните връзки между секциите на Комитета и парламентарните комисии;
18.	отбелязва широкото участие на Комитета в различни инициативи, включително ключови прояви и годишни конференции с цел взаимодействие със заинтересованите страни от Европа; приветства усилията на Комитета за засилване на участието на младите хора в изготвянето на политиките;
19.	отбелязва, че Комитетът е продължил да укрепва своята рамка за вътрешен контрол през 2022 г. с опростяването на финансовите потоци по процедурата на „кратък преглед“ за някои операции с ниска стойност, както и да развива политиката си по отношение на чувствителните длъжности, в съответствие с препоръката на Палатата в нейния годишен доклад за финансовата 2019 година; отбелязва, че въз основа на актуализацията на списъка на чувствителните длъжности през цялата 2022 г. и към момента на публикуването на актуализирания списък от 36 длъжности в началото на 2023 г., Комитетът все още продължава да работи по прегледа на методологията и системата за управление на риска, отчитайки както размера на институцията, така и естеството на нейните операции; изисква от Комитета да информира органа по освобождаване от отговорност за напредъка, постигнат по отношение на прилагането на методологията за чувствителните длъжности през 2023 г.;
20.	приветства усилията на Комитета за установяване на по-ясна и по-последователна рамка за одит чрез финализирането на хартата за вътрешен одит и хартата на одиторския комитет, които включват процедурни правила, одобрени от одитния комитет през декември 2022 г. и приети от бюрото на Комитета в началото на 2023 г.; оценява укрепването на функцията за вътрешен одит на Комитета през 2022 г., по-специално с назначаването на администратор в неговата служба за вътрешен одит и тясното сътрудничество с вътрешния одитор на Комитета на регионите (КР) по всички аспекти, свързани с одита на съвместните служби; отбелязва, че през 2022 г. са стартирани четири одита на тема закъснели плащания, разрешения за заседания, стратегическия цикъл и подбора на делегати в Консултативната комисия по индустриални промени;
Човешки ресурси, равенство и благосъстояние на служителите
21.	отбелязва, че в края на 2022 г. Комитетът е имал общо 706 служители в сравнение с 699 през 2021 г.; отбелязва, че в края на 2022 г. в Комитета са работили 50 договорно наети служители и 128 срочно наети служители (което представлява увеличение в сравнение с 46 договорно наети служители и 107 срочно наети служители през 2021 г.), включително 19 договорно наети служители и 3 срочно наети служители с неопределен срок на договора; отбелязва освен това, че в Комитета са работили 12 временни служители и 7 външни служители, работещи на място, без външните доставчици на услуги в областта на логистиката и информационните технологии; отбелязва, че през 2022 г. процентът на заемане на длъжностите в щатното разписание е бил 95,1%;
22.	приветства непрекъснатите усилия на Комитета за подобряване на неговата рамка в областта на човешките ресурси с оглед превръщането му в привлекателен работодател и напълно приобщаващо работно място, където всеки човек е ценен и може да развие напълно своя потенциал; отбелязва, че интегрираната стратегия в областта на човешките ресурси, приета през юни 2022 г., е структурирана около принципите на приобщаване, задържане, компетентност и ефективност; оценява факта, че едно от първите последващи действия на Комитета беше стартирането на проучване на удовлетвореността на персонала през януари 2023 г. с акцент върху ангажирането на персонала;
23.	подчертава, че приобщаването на новопостъпилите служители е важен фактор за стратегическо съгласуване, който гарантира, че служителите са информирани за действащите правила и стратегии в дадена институция; отбелязва, че въвеждащите обучения за новопостъпили служители на Комитета са възобновени през април 2022 г.; приветства разработването от Комитета на схема за наставничество, при която на наставниците се осигуряват подкрепа и съвети под формата на обмен на най-добри практики за адаптиране на техните методи към хибридната работна среда;
24.	отбелязва, че с оглед на по-доброто разпределение на ограничените си ресурси, през 2022 г. Комитетът е поръчал външно картографиране на човешките ресурси, което е потвърдило голямото работно натоварване на множество различни служби в Комитета поради недостига на ресурси след намаляването на щатното разписание през 2013 г.; отбелязва, че като последващо действие на външния одит на картографирането на човешките ресурси Комитетът е започнал подготовка на план за действие, включващ действия в обхвата на интегрираната стратегия за човешките ресурси, като преглед на системата за оценка на ефективността, разработване на вътрешна комуникационна стратегия, приемане на новото решение относно условията на труд и организиране на редовен мониторинг на ангажираността на персонала; призовава Комитета да предостави актуализирана информация относно последващите действия във връзка с картографирането на човешките ресурси през 2023 г.;
25.	отбелязва със задоволство новото решение за гъвкави схеми на работа, влязло в сила на 1 април 2022 г. под формата на пилотен проект, което въвежда гъвкава и основана на доверие политика за хибридна работа и предвижда широк спектър от модели на работа на непълно работно време и гъвкави дневни и седмични схеми на работа за служителите; отбелязва, че около 25% от жените и 14,4% от мъжете, работещи в Комитета, са подали заявления за нестандартни модели на работа през 2022 г.; отбелязва, че решението относно условията на труд предоставя на служителите възможност да работят дистанционно до 60% от работното си време, при условие че това е съвместимо с интереса на службата, и да работят от разстояние от място, различно от мястото им на работа, 15 дни на календарна година; отбелязва, че служителите на Комитета разполагат с необходимото оборудване, за да имат добри условия на труд, когато работят дистанционно; приветства провеждането от комисията за оценка на проучване на удовлетвореността на персонала, започнало в края на 2022 г.; отбелязва, че окончателното решение относно условията на труд след социалния диалог със синдикалните организации на персонала и комитета по персонала и правната служба на Комитета е следвало да бъде прието до края на 2023 г.; изисква от Комитета своевременно да информира органа по освобождаване от отговорност относно развитието във връзка с това;
26.	изразява съжаление, че и за 2022 г. Комитетът не може да предостави данни за случаи на професионално изчерпване в рамките на Комитета; зачита ограниченията, свързани със защитата на данните, но припомня на Комитета значението на анонимизираните статистически данни в рамките на дадена организация в подкрепа на управленските решения; отново заявява, че следва да се вземат предвид действията за повишаване на осведомеността, добрите практики във връзка с управлението на работното натоварване, комуникацията и разрешаването на конфликти, както и политиката относно завръщането на работа; разбира, че приемането на новите схеми на работа е положителна стъпка към по-ефективно предотвратяване на професионалното изчерпване на организационно равнище, което следва също така да отчита констатациите от резултатите от картографирането на човешките ресурси;
27.	отбелязва, че през 2022 г. жените продължават да съставляват по-голям дял от служителите на Комитета (64,6% от всички служители), включително на средно управленско равнище (59% от всички служители на ръководни длъжности); отбелязва, че все още има какво да се желае по отношение на представителството на жените на висши ръководни длъжности, като се има предвид, че в края на 2022 г. само трима от седемте членове на висшето ръководство са жени; насърчава Комитета да продължи усилията си по отношение на баланса между половете, по-специално като повишава осведомеността на органа по назначаване и като гарантира, че съставът на различните органи, включително комисиите за набиране и подбор на човешки ресурси, остава балансиран по отношение на половете;
28.	приветства работата за приемане на нова политика за многообразие и приобщаване от 2022 г. до 2023 г. и консултациите в тази връзка с ръководството на Комитета, съвместния комитет за равни възможности на Комитета и комитета по персонала на Комитета; отбелязва, че в допълнение към проведените вътрешни комуникационни дейности през декември 2022 г. беше проведена специална кампания за повишаване на осведомеността срещу хомофобията; приветства провеждането на специално обучение по въпросите на многообразието и приобщаването, което е било задължително за служителите на ръководни длъжности и препоръчително за персонала, както и специалния курс по въпросите на многообразието и приобщаването, предложен на членовете на Комитета като част от годишната им програма за обучение; насърчава Комитета да продължи да обсъжда с Парламента присъединяването си към Програмата на Парламента за позитивно действие за хората с увреждания с цел назначаване на договорно наети служители с увреждания; отново отправя призива си от процедурата по освобождаване от отговорност във връзка с изпълнението на бюджета за 2021 г. Комитетът да финализира актуализирана стратегия и план за действие за многообразие и приобщаване;
29.	отбелязва, че въпреки че всички държави членки са представени сред служителите на Комитета, все още не е постигнат географски баланс, тъй като някои националности продължават да бъдат свръхпредставени в сравнение с други; отбелязва, че през 2022 г. 21% от служителите на ръководни длъжности на Комитета са били от 13-те държави членки, присъединили се към Съюза след 2004 г., което представлява леко увеличение в сравнение с 19% през 2021 г.; отново насърчава Комитета да продължи да предприема стъпки за постигане на балансирано от географска гледна точка представителство в рамките на своя персонал, със специален акцент върху управленското равнище;
30.	отбелязва, че през 2022 г. Комитетът е приел 52-ма стажанти за срок от пет месеца, четирима стажанти за срок от три месеца и двама стажанти, получили безвъзмездни средства, отпуснати от външни публични органи; отбелязва, че всички стажантите със срок от пет месеца са получавали месечна стипендия и надбавки, докато по-краткосрочните стажанти не са имали право на никакъв финансов принос; приветства факта, че вследствие на призива на Парламента по време на процедурата по освобождаване от отговорност във връзка с изпълнението на бюджета за 2020 г. през 2022 г. е започнала процедура по преразглеждане на решението относно стажовете в Комитета с цел прекратяване на неплатените краткосрочни стажове и гарантиране, че всички стажанти получават достойно възнаграждение; подчертава, че новото решение относно стажовете влезе в сила през юли 2023 г., като гарантира месечен доход, както и надбавки за пътуване и мобилност и помощ за инвалидност, когато е приложима, както за дългосрочните, така и за краткосрочните стажанти;
Етична рамка и прозрачност
31.	отбелязва, че Комитетът е продължил процеса на вътрешна реформа с приемането на нов процедурен правилник през март 2022 г. и разпоредбите за неговото прилагане през ноември 2022 г.; изразява съжаление въпреки това, че конкретните отношения между член и длъжностно лице не се разглеждат отделно във връзка с тормоза; отбелязва, че процедурният правилник вече е приведен в съответствие и е съгласуван с кодекса за поведение, приет през 2021 г. след вътрешния одит на Комитета относно етиката и почтеността; отправя искане към Комитета да информира Парламента дали е извършена планираната оценка на изпълнението на плана за действие за одит на етиката и почтеността, както и какъв е бил резултатът от тази оценка; приветства инициираното през 2022 г. обсъждане за изготвяне на харта на ценностите за служителите на Комитета след приобщаващ процес на участие, която беше финализирана и съобщена на служителите през 2023 г.; счита, че само политика на нулева толерантност към тормоза ще предпази Комитета от бъдещи обвинения в тормоз и тежки нарушения;
32.	отбелязва, че след влизането в сила на преразгледаното решение на Комитета относно подаването на сигнали за нередности на 15 декември 2021 г. (Решение 297/21A), както и на преразгледаното решение относно процедурите за предотвратяване и справяне с психически и сексуален тормоз на работното място (Решение 090/22A), прието на 31 март 2022 г., обновената етична правна рамка се очакваше да бъде завършена с преразглеждане на решението за определяне на общи разпоредби за прилагане относно дисциплинарните процедури и административните разследвания, съгласувано с Комитета на регионите; отбелязва, че през 2022 г. е прието ново решение относно външните дейности и задачи (Решение № 141/22A), приложимо за активно заетия персонал, командированите служители и бившите служители, в съответствие с разпоредбите на Правилника за длъжностните лица, приложим към момента на прекратяване на служебното правоотношение;
33.	отбелязва със задоволство, че през 2022 г. Комитетът е продължил да обучава служителите и да повишава осведомеността им относно съществуващата етична рамка, по-специално относно новия кодекс за поведение, тормоза и подаването на сигнали за нередности, както и относно ролята и отговорностите на съветниците по етика, чийто мандат започна през януари 2022 г.; отбелязва, че през 2022 г. 116 служители, включително служители на ръководни длъжности и новопостъпили служители, са участвали във вътрешни курсове за обучение по етика, а 26 служители са посещавали курсове за обучение по етика, предоставяни от Комисията и Европейското училище по администрация; отбелязва, че за екипа от съветници по етика е разработен и предоставен специален курс за обучение; приветства факта, че 83% от респондентите в проучването на удовлетвореността на персонала, проведено през 2022 г., показват добра осведоменост относно етичното поведение и засилената етична рамка на Комитета;
34.	отбелязва, по отношение на случаите на тормоз, докладвани при освобождаването от отговорност във връзка с изпълнението на бюджета през последните години, че последното споразумение за уреждане на спор, свързано със случай OC/2018/0666/A1 на Европейската служба за борба с измамите (OLAF), е сключено на 1 октомври 2022 г., което позволи на Комитета да приключи изцяло всички искания за помощ, свързани с този случай; приветства факта, че на 13 април 2022 г. тогавашният председател на Комитета направи публично изявление, публикувано на уебсайта на Комитета, в което поднесе официално извинение от името на Комитета на всички жертви, както на членовете на персонала, така и на бившия член на Комитета, във връзка с въпросния случай; приветства факта, че с решението си от 6 октомври 2022 г. по дело C-673/21[footnoteRef:6] Съдът на Европейския съюз потвърди законосъобразността на мерките, предприети от бюрото на Комитета с решението му от 9 юни 2020 г.; [6:  	Решение на Съда от 6 октомври 2022 г., KN/Европейски икономически и социален комитет, C-673/21, ECLI:EU:C:2022:759.] 

35.	повтаря призива си към Комитета за външно и независимо разследване специално за преглед на процедурите на Комитета в областта на човешките ресурси и тяхната ефективност с акцент върху определянето на отговорностите на административната йерархия при разглеждането на твърдения за тормоз и гарантирането на благосъстоянието на персонала; отхвърля, въпреки мерките, предприети за укрепване на етичната рамка на Комитета през последните години, позицията на Комитета, че такова разследване не е необходимо, тъй като въведените мерки са позволили решаването на случая на тормоз, и припомня, че Парламентът вече изрази загриженост относно повтарящата се бавна реакция на Комитета във въпросните случаи;
36.	отбелязва, че Европейският омбудсман е извършил три проверки в отговор на жалби през 2022 г.; отбелязва, че един случай е довел до разследване, при което се е стигнало до заключението, че не е налице лошо администриране; отбелязва, че два други случая са приключени без разследване, като омбудсманът счита, че двата случая междувременно са били разрешени;
37.	отбелязва със загриженост, че четири текущи случая на предполагаем тормоз все още са били в процес на разглеждане от Комитета през 2022 г.; отправя искане към Комитета да информира своевременно Парламента за развитието по тези случаи; отбелязва, че през 2022 г. не са докладвани нови случаи на предполагаем тормоз в рамките на Комитета, засягащи негови служители или негови членове, но отчита, че през 2022 г. в друга институция са докладвани твърдения за тормоз, отнасящи се до член на персонала на Комитета; отправя искане към Комитета да информира Парламента относно последващите действия по този случай в сътрудничество с другата засегната институция;
38.	отбелязва, че Комитетът е гражданска страна по текущото съдебно производство, образувано от националните органи на Белгия срещу бивш член, обвинен в неправомерни действия, което понастоящем се разглежда от белгийския съд и по което се очаква решение; отправя искане към Комитета да информира своевременно Парламента за развитието по това дело;
39.	отбелязва, че три случая на подаване на сигнали за нередности са били официално заведени от членове или служители на Комитета през 2022 г.; отбелязва, че и трите случая са били разгледани и приключени бързо при надлежна защита на лицата, подали сигнал за нередност, в съответствие с решението относно подаването на сигнали за нередности (Решение 297/21A); отбелязва освен това, че два сигнала за потенциални нередности са били получени от съветниците по етика през 2022 г., но че и двата не са били потвърдени;
40.	оценява готовността на Комитета да съдейства на разследващите органи на Съюза (OLAF и Европейската прокуратура); отбелязва, че през 2022 г. OLAF е приключила два случая на предполагаемо присвояване на средства на Съюза и възможни нередности и тежки нарушения, засягащи двама членове, поради липса на доказателства за измама и разкрития; отбелязва със загриженост, че през 2023 г. OLAF е открила три нови случая срещу членове във връзка с потенциални измами, два от които са приключени през същата година и предадени на Европейската прокуратура за разглеждане; отбелязва, че OLAF е отнесла до комисията по етика на Комитета един случай относно предполагаемо нарушение на кодекса за поведение на Комитета от страна на член на Комитета; отправя искане към Комитета да информира своевременно Парламента за развитието по този случай;
41.	поздравява Комитета за решението да се присъедини официално, считано от 1 юни 2023 г., към регистъра на ЕС за прозрачност, създаден с междуинституционалното споразумение от 20 май 2021 г. между Европейския парламент, Съвета на Европейския съюз и Европейската комисия за задължителен регистър за прозрачност[footnoteRef:7]; отбелязва, че на 21 март 2023 г. Комитетът е приел няколко мерки за прозрачност в съответствие с принципите, определени по отношение на регистъра за прозрачност на ЕС, като например препоръката членовете на мандатна длъжност да се срещат само с регистрирани заинтересовани страни, задължението членовете на мандатна длъжност да публикуват списъци на срещите си и въвеждането на доброволен „законодателен отпечатък“ за докладчиците; [7:  	ОВ L 207, 11.6.2021 г., стр. 1.] 

42.	изразява съжаление, че Комитетът е въвел редица мерки за предотвратяване на измамите, но все още не е въвел интегрирана стратегия за борба с измамите, въпреки отправените от Парламента искания; приветства завършването от Комитета на опис на областите, които са от значение за започването на вътрешен анализ на риска от измами, като политики и процедури, обучение на персонала и сътрудничество с други органи, с цел подобряване на рамката за борба с измамите;
Цифровизация, киберсигурност и защита на данните
43.	отбелязва, че през 2022 г. общият бюджет за информационни технологии (ИТ) на Комитета и КР възлиза на 11 712 000 EUR , включително допълнителни 750 000 EUR чрез вътрешен бюджетен трансфер през годината, спрямо 12 860 000 EUR през 2021 г., т.е. е с 9% по-малък;
44.	отбелязва, че Комитетът разполага със стратегия в областта на цифровите технологии, която има за цел да предоставя ИТ услуги в съответствие с най-добрите практики за управление на ИТ, като същевременно оптимизира използването на човешките и финансовите ресурси; отбелязва, че през цялата 2022 г. Комитетът е работил по адаптирането и разработването на няколко стратегически ИТ инструмента с цел повишаване на ефикасността и ефективността на политическата работа на Комитета и на неговите административни и работни процеси; отбелязва, че основният проект за ИТ инфраструктура през 2022 г. се отнася до адаптирането на мрежовата типология, необходимо за новата компютърна зала в сградата Jacques Delors (JDE), в съответствие с пътната карта за хибридна инфраструктура за изчисления в облак;
45.	отбелязва, че Комитетът е увеличил броя на хибридните заседания през 2022 г., за да се адаптира към хибридния начин на работа и да оптимизира начините си на работа, по-специално чрез намаляване на броя на командировките; разбира, че този нов начин на работа изисква техническа модернизация по отношение на оборудването за залите за хибридни заседания;
46.	отбелязва, че Комитетът не е бил обект на кибератаки през 2022 г.; отбелязва, че новата съвместна дирекция за иновации и информационни технологии на Комитета и КР се състои от три отдела, които се занимават съответно с цифровата трансформация, цифровите решения и цифровите платформи; отбелязва, че отделът за цифрови платформи отговаря, наред с другото, за киберсигурността; изисква от Комитета да информира органа по освобождаване от отговорност за начина, по който създаването на тази нова структура е допринесло за повишаване на подготвеността на персонала му в областта на киберсигурността, в съответствие с рамката за киберсигурност на Националния институт за стандарти и технологии (NIST) и в сътрудничество със Службата за киберсигурност за институциите, органите, службите и агенциите на Съюза (CERT-EU); насърчава Комитета да повиши осведомеността на своите членове и служители относно киберсигурността, да извършва редовни оценки на риска на своята ИТ инфраструктура и да гарантира редовни одити и тестове на своята киберзащита;
47.	отбелязва, че Комитетът използва технологии с отворен код в собствените си системи, по-специално основните оперативни приложения, използвани за управление на политическата работа на Комитета („Agora“ и „Phoenix“); отбелязва освен това, че Комитетът проследява използването на технологии с отворен код в годишния си ИТ портфейл, така че те да се прилагат за нови приложения;
48.	отбелязва, че през 2022 г. Комитетът напредва по приемането на нова рамка за управление на документи с цел повишаване на прозрачността и достъпността; отбелязва с интерес, че Комитетът е започнал своевременно оценка на техническата осъществимост и финансовите последици от използването на системата на Комисията за управление на електронни документи и записи (Ares);
Сгради 
49.	отбелязва, че Комитетът и КР са загубили 5 000 m² офис пространство след поемането на договора за наем на бившата сграда на ЕСВД на Belliard 100 (B100), което влезе в сила през септември 2021 г., и размяната на сградите на Belliard 68 (B68) и Trèves 74 (TRE74) на Комитета и КР и сградата на Комисията на Van Maerlant 2 (VMA), която влезе в сила през септември 2022 г.; отбелязва, че в двете новопридобити сгради са били необходими дейности по оборудване, за да се даде възможност за по-плътно използване на офис пространството; приветства създаването през 2022 г. на съвместна работна група за новите начини на работа, която да разгледа евентуално оптимизиране на начина, по който се организира работата, и начина, по който се използва офис пространството, като същевременно се намали отпечатъкът върху околната среда;
50.	отбелязва, че общият бюджет, за който са поети задължения през 2021 г. и 2022 г. за обновяването на VMA от третия до деветия етаж от Комитета и КР, възлиза на 9,54 милиона евро; отбелязва, че ремонтните работи, предприети от Комитета и КР, предвиждат използването на интелигентни технологии за пестене на енергия със силен екологичен компонент; отправя искане към Комитета да предостави актуална информация относно възвръщаемостта на инвестициите в тези технологични инсталации;
51.	отбелязва, че през 2022 г. стратегията на Комитета и КР в областта на сградния фонд е била с акцент върху географската концентрация на сградите, която беше постигната чрез физическо свързване на всички сгради, използвани от комитетите, с основната им сграда (JDE); приветства новата физическа връзка със сградите на Парламента, която започна да функционира през ноември 2022 г., предлагайки по-пряка, по-лесна и със 125 м по-кратка връзка между сградите на Комитета и КР и сградите на Парламента;
52.	приветства ангажимента на Комитета и КР да прилагат систематично принципа „проектиране за всички“ по отношение на инфраструктурата си, като гарантират достъпността на своите сгради още при проектирането; отбелязва, че Комитетът и КР са предприели поредица от различни мерки, за да гарантират достъпността на своите сгради за хора с различни видове увреждания;
Околна среда и устойчивост
53.	приветства устойчивите практики, и по-специално подхода на Комитета и КР за работа без документи на хартиен носител, които допринесоха за намаляване на техния отпечатък върху околната среда в съответствие със стратегията в областта на цифровите технологии; поздравява комитетите за това, че са преизпълнили целите на EMAS за периода 2021 – 2025 г., с изключение на целите, свързани с потреблението на газ; отбелязва, че бюджет в размер на 60 000 EUR беше заделен за схемата на Комитета за компенсиране на въглеродни емисии чрез закупуване на висококачествени въглеродни кредити през 2023 г.;
54.	отбелязва, че през 2022 г. общото производство на електроенергия, генерирана от слънчеви панели в сградите на Комитета и КР, е било приблизително 15,5 MWh, което представлява 0,25% от общото годишно потребление на Комитета и КР; отбелязва, че към 16 септември 2022 г. само сградата JDE е била оборудвана със слънчеви панели; отчита, че поради административни процедури Комитетът и КР са изправени пред забавяне в разширяването на инсталацията им от слънчеви панели;
55.	поздравява Комитета за изготвянето на план за осигуряване на транспорт за служебни цели, съгласуван с отдела за мобилност на регион Брюксел-столица, след което Комитетът се ангажира да провежда задължително проучване на мобилността сред своите служители на всеки три години; отбелязва, че Комитетът е въвел план за устойчива мобилност с цел да насърчи служителите си да използват по-устойчив транспорт, включително чрез финансово участие в абонамента за обществен транспорт на персонала или месечна финансова добавка за служителите, които идват на работа на колело; отбелязва, че Комитетът проучва допълнителни решения, като например предоставянето на електрически велосипеди и монтирането на допълнителни зарядни устройства за електрически автомобили;
Междуинституционално сътрудничество
56.	приветства бюджетните и административните икономии, постигнати чрез междуинституционално сътрудничество, по-специално тясното сътрудничество, установено на административно равнище с КР, с който Комитетът споделя помещения и съвместни служби в областта на писмения превод, инфраструктурата, логистиката и ИТ, като същевременно запазва пълната си институционална автономност; отбелязва, че на 1 октомври 2022 г. са създадени нови съвместни служби, включително нова дирекция за иновации и информационни технологии, отдел за сигурност и безопасност и отдел за обществени поръчки и финансово управление, като част от новото споразумение за сътрудничество, подписано с КР през 2022 г.; отбелязва освен това, че през 2022 г. Комитетът и КР са обединили 470 служители и 55 милиона евро, от които повече от 30 милиона евро от Комитета, без да са включени разходите, свързани със заплати; призовава Комитета да продължи и да разшири това сътрудничество в други области, за да се избегне дублирането и да се рационализират в още по-голяма степен оперативните разходи за наличните служби в помещенията, споделяни от двата комитета; приканва Комитета и КР да проучат възможността за създаване на единна администрация за своите съвместни служби, като поддържат отделни дирекции или отдели за службите, които се занимават с въпроси, свързани с техните специфични и независими мандати;
57.	приветства факта, че Комитетът търси полезни взаимодействия чрез закупуване на услуги от други институции чрез споразумения за нивото на обслужване и чрез участие в междуинституционални координационни органи и междуинституционални процедури за възлагане на обществени поръчки; отбелязва, че Парламентът предоставя по-специално услуги за устен превод за пленарните сесии на Комитета, които се провеждат в помещенията на Парламента, и за някои заседания, които се провеждат в сградите на Комитета;
58.	приветства засиленото участие на Комитета в законодателния цикъл и призовава Комитета да гарантира, че неговите становища се споделят с членовете на съответните комисии на Парламента в съответствие със споразумението за сътрудничество между Парламента и Комитета;
59.	отбелязва, че Комитетът е продължил и засилил сътрудничеството си с Комисията през 2022 г. в контекста на споразумението за нивото на обслужване със службата за разследвания и дисциплинарни въпроси за подкрепа по административни разследвания и в рамките на протокола за сътрудничество, актуализиран през 2022 г., с който се укрепва политическото, законодателното и комуникационното взаимодействие между тези две институции, по-специално при изпълнението на Европейската гражданска инициатива и Европейския семестър; отбелязва, че съгласно актуализирания протокол използването на проучвателните становища на Комитета от страна на Комисията се е увеличило, като по този начин се засилва участието на Комитета в законодателния цикъл на Съюза;
60.	отбелязва, че Комитетът играе централна роля за укрепване на връзките със и между националните икономически и социални съвети на държавите членки; насърчава Комитета да продължи да подкрепя сътрудничеството по теми от общ интерес и добри практики и да показва как гражданското общество допринася за справянето с настоящите предизвикателства пред Съюза, по-специално чрез обмен на персонал и организиране на общи прояви;
Комуникация
61.	отбелязва, че през 2022 г. общият бюджет на Комитета за комуникация възлиза на 1,5 милиона евро, същата сума както през 2021 г.; отбелязва, че този бюджет е бил разпределен предимно в подкрепа на разработването и поддръжката на уебсайта на Комитета, комуникацията в социалните медии, мониторинга на медиите, връзките с медиите и популяризирането на важни дейности и събития на Комитета, като Наградата за гражданското общество, и дейностите, свързани с Комитета, в работата на Конференцията за бъдещето на Европа (COFE) и подкрепата на Комитета за Украйна;
62.	приветства приемането от Комитета на нова, основана на данни комуникационна стратегия през октомври 2022 г., която има за цел да разшири обхвата на комуникацията на Комитета и въздействието на неговите становища и която определя европейските организации на гражданското общество (ОГО) и другите институции на Съюза като негови основни комуникационни цели; отбелязва освен това, че през 2022 г. Комитетът е актуализирал правилата за партньорство с цел засилване на стратегическата си ангажираност с организациите на гражданското общество чрез тематични прояви;
63.	отбелязва, че Комитетът организира големи хибридни прояви по актуални въпроси от значение за гражданското общество, като например проявата на високо равнище на Конференцията за бъдещето на Европа на тема „Бъдещето е в твоите ръце — да формираме заедно Европа“, годишната младежка проява „Твоята Европа, твоето мнение“ за ученици и учители от Съюза и страните кандидатки и годишната младежка пленарна сесия под надслов „Истината за лъжите. Младите хора се противопоставят на дезинформацията“; отбелязва, че Комитетът също така организира по-специализирани дейности с акцент върху Годината на младежта и агресивната война на Русия срещу Украйна, насочени към журналисти и специалисти в областта на комуникацията на ОГО;
64.	приветства, че общият обхват на комуникацията на Комитета се е разширил през 2022 г. в сравнение с 2021 г., по-специално чрез медийно отразяване и присъствие в интернет и социалните медии; отбелязва, че броят на посещенията на централната страница във Facebook се е увеличил с 96,9% (57 000 посещения), а броят на посещенията в профила в Instagram се е увеличил с 97,9% (20 000 посещения), че броят на потребителите във Facebook се е увеличил с 1,1% (6 милиона потребители), обхватът в Instagram се е увеличил с 33% (над 3 милиона потребители), постовете в LinkedIn са генерирали почти 1,2 милиона импресии, а туитовете, публикувани на X (преди Twitter), са събрали над 6 милиона импресии; приветства присъединяването на Комитета през 2023 г. към пилотния проект, ръководен от Европейския надзорен орган по защита на данните (ЕНОЗД), който има за цел да привлече институциите на Съюза в EU-Voice и EU-Video, които са две безплатни мрежи на социалните медии с отворен код, базирани на софтуера Mastodon, позволяващи на институциите на Съюза да взаимодействат с обществеността чрез споделяне на текстове, изображения, видеоматериали и подкастове;
65.	приветства свободния достъп, който Комитетът предоставя на гражданите до своите документи чрез специален електронен регистър; отбелязва, че Комитетът участва в портала за свободно достъпни данни на Комисията със свои набори от данни, като по този начин прави операциите си по-прозрачни чрез свободно достъпни данни в четими от човека и машинночетими формати и укрепва връзката си с гражданите.

